“ረመዳንን በአላህም በመንግሥትም ከተከለከሉ ነገሮች በመራቅ በመረዳዳትና በጸሎት እናሳልፍ”- ኡስታዝ አቡበከር አህመድ
አዲስ አበባ፡- ሕዝበ ሙስሊሙ የረመዳን ወርን በጎና የተወደዱ ተግባራትን አብዝቶ በመከወን፣ አቅመ ደካሞችንና የቲሞችን(እናትና አባት የሌላቸውን) በማገዝና በመደገፍ እንዲሁም ለራሱ፣ ለቤተሰቡ፣ለማህበረሰቡና ለአገሩ አብዝቶ በመጸለይ ማሳለፍ እንዳለበት ኡስታዝ አቡበከር አህመድ አሳሰቡ፡፡  ኡስታዝ አቡበከር ለአዲስ ዘመን እንደገለጹት፤ ያለንበት ጊዜ ፈታኝ ወቅት ነው፤ አማኞች ሁልጊዜም በፈተና ውስጥ ያልፋሉ፤ ያን ፈተና ደግሞ አስፈላጊውን ጥንቃቄ በማድረግ ማለፍ የእነሱ ግዴታ ነው።በመሆኑም በፈታኝ ወቅት የመጣን የረመዳን ወር በመተዛዘንና በመተሳሰብ ይበልጥ አላህን አልቅሶ ምህረት የሚለምንበት በማድረግ እንደ አንድ አጋጣሚና ዕድል አድርጎ ማህበረሰቡ መውሰድ አለበት፡፡  ኡስታዝ አቡበከር እንዳሉት፤ ብዙ ጊዜ በረመዷን ወቅት የረመዳን መንፈስ ይረሳል፤ረመዳን የበለጠ ወደ አላህ የሚቃረቡበት፣ራስን አግልሎና ሰብስቦ አላህን የሚለምኑበት፣በኢባዳ የበለጠ የሚጠነክሩበትና የሚበረቱበት ወር ነው።ነገር ግን በነበሩት የተለያዩ ግንኙነቶች ይሄ እየሆነ አልነበረም።ጊዜያቸውን በማይረቡ ነገሮች የሚያባክኑ በርክተዋል፤ አላህ በሚፈልገው መንገድ ከቁርዓኑ፣ ከዚክሩ፣ ከሰላቱ የራቁ ብዙ ናቸው።  አላህ ይኸን ነገር ሲያመጣ ፈተናዎችን ወደ ዕድል መለወጥ ያስፈልጋል።የበለጠ ከአላህ ጋር የሚቀረብበት፣ ከቁርዓን ጋር የሚቀረብበት እና በሰላትና በዚክር(በጸሎትና ልመና) ብርቱ ሆነው ፈተናውን የሚወጡት ሆኖ መገኘትን ይጠይቃል፡፡  ችግሮች እንዲመጡ የሚመኝ ባይኖርም ሲመጡ ግን በምን መንገድ ተሻግረን አልፈናቸው የተሻለ ማንነት ይዘን እንወጣለን የሚለው ሊታሰብበት የሚገባ ጉዳይ ነው ያሉት ኡስታዝ አቡበከር፣ በእንዲህ ዓይነት ፈተና ውስጥ የአማኞች ጥንካሬ በተግባር በመስጠት፣ በመተዛዘን፣ በመረዳዳት፣ ተካፍሎ በመጉረስ እንደሚመዘን አስረድተዋል።  “መስጂዶች የአማኞች መሸሻዎች ናቸው፤ በችግር ጊዜ ወደ አላህ የሚያለቅሱባቸው ናቸው፤ ዛሬ ላይ እነዚህ መስጂዶች ተዘግተዋል፤ አማኞች ባጠፋነው ጥፋት ይሆናል፤ አላህ በራቸው ላይ ዘብ ሳያቆም አማኞች እንዲመለሱ አድርጓል።የዚህ ዓይነት ሁኔታዎች ሲፈጠሩ ሕዝበ ሙስሊሙ ወደ አላህ የበለጠ መቅረብ፣ መለመን እና ምህረት መጠየቅ ይገባዋል” ብለዋል ኡስታዝ አቡበከር።  ከዚያ ባለፈ ግን መስጂዶች በመዘጋታቸው ሕዝበ ሙስሊሙ የሚያከናውናቸው ሙስሊም የሚያሰኙት ተግባራት (ኢባዳዎች) ቆሙ ማለት አይደለም ያሉት ኡስታዝ አቡበከር፤ ከአላህ ጋር መገናኛው ተዘጋ ማለትም አይደለም ብለዋል።በየትኛውም ወቅትና በየትኛውም ቦታ ከመጥፎ ሥራ በመራቅ እስከመጨረሻው እስትንፋሳቸው ድረስ እርሱኑ(አላህን) እንዲገዙና እንዲታዘዙ የተፈጠሩ መሆናቸውን ሕዝበ ሙስሊሙ ጠንቅቆ ማወቅ አለበት፣ ግንዛቤውም ይኖረዋል ብለዋል።  ዛሬ ላይ ቤቶቻቸውን ወደ መስጂድነት በመቀየር ራሳቸውንና ቤተሰቦ ቻቸውን ይዘው እርሱ(ፈጣሪ) በሚፈልግባቸው መንገድ ሊያሳልፉባቸው እንደሚገባም ኡስታዝ አቡበከር መክረዋል።  ህዝበ ሙስሊሙ ከመስጂድ ርቀው፣ በልብ ተቀራርበው ለወገኖቻቸው እጃቸውን እና ልባቸውን ዘርግተው በመተጋገዝ በጸሎትና በመልካም ሥራዎች ማሳለፍ እንደሚገባቸውም ኡስታዝ አቡበከር አሳስበዋል፡፡አዲስ ዘመን ሚያዝያ 16/2012
 ሙሐመድ ሁሴን